РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/28-18

7. март 2018. године

Б е о г р а д

ЗАПИСНИК

ДЕВЕТЕ СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 7. МАРТА 2018. ГОДИНЕ

Седница је почела у 10,45 часова.

Седницом је председавaла Ивана Стојиљковић, председник Одбора.

Седници су присуствовали чланови Одбора: Милена Турк, Владимир Петковић, Ивана Николић, Борка Грубор, Радослав Цокић, Љубинко Ракоњац, Милош Бошковић, Дејан Николић, Јасмина Каранац, Душко Тарбук и Нада Лазић, као и заменици чланова Одбора Јосип Броз, Милетић Михајловић, Милена Ћорилић и Предраг Јеленковић.

Седници нису присуствовали чланови Одобра: Соња Влаховић, Снежана Богосављевић Бошковић, Мирослава Станковић Ђуричић, Борислав Ковачевић и Ненад Милић.

Седници су присутвовали представници Зелене столице: Загорка Стевић Гојков из Канцеларије за истраживање и побољшање локалног и регионалног развоја – „Капилар“, Гордана Брун из удружења „Школа за опстанак“ и Даница Дабић из Центра за истраживачке и развојне пројекте "EcoDev".

Председник Одбора објаснила је да је почетак седнице одложен за 10,30 часова, како би народни посланици чланови Одбора, учествовали у утврђивању кворума на седници Народне скупштине.

На предлог председника Одбора, са 12 гласова за (један члан Одбора није гласао) усвојен је следећи:

Д н е в н и р е д

1. Информисање Одбора о Циљевима одрживог развоја;
2. Разно.

Пре преласка на рад по утврђеном дневном реду, једногласно (са 13 гласова за) усвојен је Записник Осме седнце Одбора за заштиту животне средине, одржане 10. јануара 2018. године.

Прва тачка дневног реда - **Информисање Одбора о Циљевима одрживог развоја**

Члан Одбора и члан Фокус групе за развој механизама контроле процеса имплементације циљева одрживог развоја Народне скупштине, Нада Лазић информисала је Одбор о циљевима одрживог развоја. На почетку је Одбор упознала са дефиницијом одрживог развоја Светске комисије за животну средину и развој при Уједињеним нацијама из 1987. године, која одрживи развој дефинише као развој који задовољава потребе садашњице, не доводећи у питање способност будућих генерација да задовоље властите потребе. Одрживи развој подразумева равнотежу између потрошње ресурса и способности обнављања природних система. Изнела је податак о расту светске популације, наводећи да је почетком 19. века на планети живело око милијарду људи, 50-их година 20. века – две и по милијарде, 1974. године – четири милијарде, 2006. године – око шест и по милијарди, а пројекција је да ће до 2025. године на планети живети од осам и по до девет милијарди људи. Истакла је да за све нас треба обезбедити ресурсе (храну, пијаћу воду, здраву животну средину), који су ограничени, а популација све више расте. Из тог разлога, настала је Агенда за одрживи развој до 2030. године, која је ступила на снагу 1. јануара 2016. године. Навела је да је Република Србија једна од држава чланица Уједињених нација, која је прихватила циљеве наведене у овој агенди, којих има 17, као и 169 подциљева. Свеобухватни циљ је да се искорени сиромаштво, да се промовише развој економије и друштва, као и циљ који највише интересује овај одбор – заштита животне средине. Ови циљеви одрживог развоја надовезују се на претходну Агенду за смањење сиромаштва, познату као Миленијумски циљеви развоја, усвојену 2000. године, која је важила до 2015. године. Констатовала је да се, на жалост, у свету није смањило сиромаштво и да још увек постоји низ проблема. Нагласила је да циљеви одрживог развоја нису обавезујући, већ су Владе држава које су их прихватиле преузеле моралну обавезу да их спроведу, у складу са својим капацитетима и националним приоритетима. Кључни елемент ове Агенде је да народ мора да буде укључен у сваку фазу, од почетног пројектовања јавних политика, до њиховог спровођења и праћења, што подразумева да и национални и регионални парламенти морају бити укључени на остваривању ових циљева. Парламент треба да захтева од Владе да изради и ажурира Национални план за спровођење циљева одрживог развоја и друге ресорне планове. Влада Републике Србије је формирала Радну групу за спровођење циљева одрживог развоја која има 27 чланова, а на чијем челу је министар Славица Ђукић Дејановић. Паралелно са тим, формирана је и Фокус група за развој механизама контроле процеса имплементације циљева одрживог развоја Народне скупштине, која има за сада 11 чланова. Фокус група је у новембру 2017. године одржала састанак о циљевима одрживог развоја. Истакла је да Народна скупштина треба званично да усвоји циљеве одрживог развоја, након свеобухватног преиспитивања и формалне расправе. Потребно је проценити у ком је стању свака од области обухваћених овим циљевима. Парламент треба да захтева од Владе да подноси редовне извештаје о напретку у спровођењу циљева одрживог развоја. Представила је затим свих 17 циљва одрживог развоја: Свет без сиромаштва, Свет без глади, Добро здравље и благостање, Квалитетно образовање, Родна равноправност, Чиста вода и санитарни услови, Приступачна енергија из чистих извора, Достојанствен рад и економски раст, Индустрија, иновације и инфраструктура, Смањење неједнакости, Одрживи градови и заједнице, Одговорна потрошња и производња, Борба против климатских промена, Очување воденог света, Очување живота на Земљи, Мир, правда и снажне институције и Партнерством до циљева, посебно истичући оне који се односе на заштиту животне средине. Скренула је пажњу Одбору на Приручник за самопроцену, који је од помоћи за задатак који нам предстоји, а то је да се, путем самопроцене, сагледа шта смо до сада урадили на спровођењу циљева одрживог развоја. Навела је да је одговор на многа од питања за самопроцену у нашем случају негативан што значи да нисмо далеко одмакли на испуњавању циљева. Осврнула се на Националну стратегију одрживог развоја усвојену 2008. године, за коју није рађена евалуација и није анализирано у којој мери је реализована, као и на Национални програм заштите животне средине, који је Влада усвојила 2010, а који важи до 2020. године. Истакла је значај рада са јавношћу, констатујући да нам то недостаје јер јавност није информисана на адекватан начин.

У дискусији, која је уследила, учествовали су: Ивана Стојиљковић, Загорка Стевић Гојков, Гордана Брун, Даница Дабић и Нада Лазић.

Председник Одбора Ивана Стојиљковић истакла је да је рад са јавношћу тренутно од највећег значаја, па је, у складу са тим, споменула, као једну од могућности за то, да Одбор или Зелена посланичка група има своју страницу, која би била један од начина за информисање јавности о значају одрживог развоја, али и јавне скупове, на којима би народни посланици могли да разговарају о томе са заинтересованим грађанима. На тај начин би се постигла популаризација ове теме, а затим би се размотрило на које начине се може допринети спровођењу циљева одрживог развоја.

Загорка Стевић Гојков из Канцеларије за истраживање и побољшање локалног и регионалног развоја – „Капилар“ истакла је да је одрживи развој појам који је одавно познат и о коме се у Србији одавно прича, али да је њен утисак да много споро долазимо до резултата. Навела је да одрживи развој има авангардну улогу у демократизацији власти, јер, да би се ови циљеви остварили, неопходна је сарадња унутар министарства, као и свест свих народних посланика о томе, јер не постоји ниједно решење које је појединачно, већ су сва решења заједничка, а да би се до њих дошло, неопходно је да постоји воља и разумевање да су то заједничка решења. Истакла је да је Република Србија одавно усвојила став да иде корацима спровођења циљева одрживог развоја, усвајањем претходног Просторног плана, Националне стратегије одрживог развоја, Плана регионалног развоја, Националне стратегије коришћења природних ресурса и добара и сличних докумената, који су усаглашени једни са другима и који представљају смернице за Владу, јер указују на то како министарства треба међусобно да сарађују на остваривању циљева. Одрживи развој захтева професионалност и стручност свих људи који се у Влади и Парламенту баве тиме, као и одговорност и отворени дијалог и сарадњу, како би се пронашла заједничка решења.

Председник Одбора је навела да је претходни председник Одбора Бранислав Блажић започео причу у вези са међусекторском сарадњом, коју ће Одбор наставити, тако што ће иницирати сарадњу међу одборима Народне скупштине формирањем једне групе, а затим иницирати и сарадњу са министарствима, како би се и на том нивоу успоставила међусекторска сарадња.

Гордана Брун из удружења „Школа за опстанак“ навела је да је ово удружење поднело иницијативу да се преиспита зашто се Стратегија развоја образовања до 2020. године недоследно примењује када се ради о образовању о животној средини и одрживом развоју. С обзиром на то да сада предстоји реформа и да Министарство просвете предузима кораке за унапређење образовног система, предуслов је добра едукованост наставника. Истакла је да морамо да се изборимо за то да се, поред дигиталне писмености, као једне од функционалних, и еколошка писменост схвати на такав начин, јер она треба да донесе промену филозофије живљења, како бисмо школу схватили као учење за живот у природи, од природе и за природу. „Школа за опстанак“ од 2003. године ради на едукацији о одрживом развоју, еколошкој етици, климатским променама и очувању биодиверзитета. На овим семинарима учествовало је близу 3000 наставника. Споменула је пројекат Регионалног центра за животну средину „Обука за одрживи развој у локалној заједници“, који треба да помогне људима запосленим у локалним самоуправама, да разумеју како да на најбољи начин спроведу циљеве одрживог развоја. Предложила је да се модел одрживих еко школа имплементира у свакодневном животу школе, систематично. Министарство просвете предлаже пројектну наставу, коју ће наставници осмислити, јер то није предмет, већ практичан рад на приближавању одрживог развоја ученицима. Предложила је и да Одбор учествује на семинару који подразумева боравак у природи и упознавање био и гео диверзитета који има Београд (Машин мајдан, Миоценски стуб на Калемегдану и др.).

Даница Дабић из Центра за истраживачке и развојне пројекте "EcoDev" осврнула се на Циљ 8 „Достојанствен рад и економски раст“, на подциљ „осмислити и применити политике за промовисање одрживог туризма“, јер сматра да је Србија држава која има изванредну природу, што би могла да искористи, јер услуге чине око 50% БДП-а, што је повезано са промовисањем „зелених послова“. Њена организација је радила студију „зелених послова“ у Србији, при чему је утврђено да не постоји дефиниција „зелених послова“. Истакла је да би дефинисање „зелених послова“ могло да буде један од првих корака ка остваривању овог циља. Поздравила је доношење Стратегије развоја туризма за период 2016-2025. године и истакла значај сарадње свих институција са министарством надлежним за туризам, јер је и на овом пољу важна међусекторска сарадња. Указала је и на потребу да држава помогне људима који желе да се баве одрживим туризмом, да ли кроз фоднове или помоћу повољних кредита. Када се ради о Циљу 12 „Одговорна потрошња и производња“, скренула је пажњу на то да је Европска унија усвојила „пакет за циркуларну економију“ у документу „Чиста енергија за све европљане“, што нама може бити смерница за увођење циркуларне економије.

Члан Одбора Нада Лазић осврнула се на дискусију и истакла да све то захтева новац, као и професионални рад, јер без тога се неће много постићи. Навела је пример три огромне депоније на аутопуту Београд – Нови Сад, који ће туристи видети, а које неће оставити добар утисак на њих. Навела је да заштита животне средине, на жалост, није била приоритет, јер није било политичке воље да то буде приоритет. Зато је важно да народни посланици, кроз праћење остваривања циљева одрживог развоја, процене шта су министарства до сада учинила на остваривању циљева, као и да прозову интерресорну групу коју је Влада формирала, али и да ову тему промовишу.

Друга тачка дневног реда – **Разно**

Члан Одбора Милош Бошковић поставио је питање председнику Одбора да ли ће сазвати седницу Одбора на којој ће представници Министартва заштите животне средине информисати Одбор о раду Министарства.

Председник Одбора је одговорила да ће позвати представнике Министарсва заштите животне средине и сазвати седницу Одбора, ускоро, при чему ће водити рачуна о томе да усклади рад Одбора са радом Народне скупштине, с обзиром на то да је седница Народне скупштине у току.

Седница је завршена у 11,36 часова.

СЕКРЕТАР ПРЕДСЕДНИК

Милица Башић Ивана Стојиљковић